ai4bharat/Pralekha huggingface dataset:
சுகாதாரம் மற்றும் குடும்ப நலத்துறை அமைச்சகம்
மாநிலங்கள் / யூனியன் பிரதேசங்களுக்கு 140.28 கோடிக்கும் மேற்பட்ட தடுப்பூசி டோஸ்கள் வழங்கப்பட்டுள்ளன
மாநிலங்கள் மற்றும் யூனியன் பிரதேசங்களுக்கு இதுவரை, 140.28 கோடிக்கும் மேற்பட்ட ) தடுப்பூசி டோஸ்கள் மத்திய அரசு மூலம் இலவசமாகவும் மற்றும் மாநிலங்களின் நேரடி கொள்முதல் மூலமும் வழங்கப்பட்டுள்ளன.
மாநிலங்கள் மற்றும் யூனியன் பிரதேசங்களிடம் 17.83 கோடிக்கும் மேற்பட்ட  தடுப்பூசி டோஸ்கள் இன்னமும் இருப்பில் உள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1780754
குடியரசுத் தலைவர் செயலகம்
சாமராஜா நகர் மருத்துவ அறிவியல் நிறுவனத்தின் புதிதாக கட்டப்பட்ட கற்பித்தல் மருத்துவமனையை அக்டோபர் 7 அன்று குடியரசுத் தலைவர் திறந்து வைக்கிறார்.
2021 அக்டோபர் 6 முதல் 8 வரை குடியரசுத் தலைவர் திரு ராம் நாத் கோவிந்த் கர்நாடகா பயணம் மேற்கொள்கிறார்.
2021 அக்டோபர் 7 அன்று சாமராஜா நகரில் உள்ள சாமராஜா நகர் மருத்துவ அறிவியல் நிறுவனத்தின் புதிதாக கட்டப்பட்ட கற்பித்தல் மருத்துவமனையை குடியரசுத் தலைவர் திறந்து வைக்கிறார்.
2021 அக்டோபர் 8 அன்று சிருங்கேரியில் உள்ள தக்ஷிணாம்னாய ஸ்ரீ சாரதா பீடம் மற்றும் சங்கர அத்வைத ஆராய்ச்சி மையத்தை குடியரசுத் தலைவர் திறந்து வைக்கிறார்.
----
(Visitor Counter : 177
குடியரசுத் துணைத் தலைவர் செயலகம்
வாழ்க்கைக்கு அச்சுறுத்தலை ஏற்படுத்தும் ஆபத்துக் காலங்களில் மற்றவர்களைப் பாதுகாக்க ஒவ்வொரு குடிமகனுக்கும் பயிற்சி அளிக்க வேண்டும் : குடியரசுத் துணைத்தலைவர்
வாழ்க்கைக்கு அச்சுறுத்தலை ஏற்படுத்தும் ஆபத்துக் காலங்களில் மற்றவர்களைப் பாதுகாக்கும் திறன் உள்ளவர்களாக நாட்டில் உள்ள ஒவ்வொரு குடிமகனையும் உருவாக்க வேண்டும் என்று குடியரசுத் துணைத்தலைவர் திரு. எம். வெங்கையா நாயுடு தெரிவித்துள்ளார். விஜயவாடாவில் சுவர்ண பாரத் அறக்கட்டளை ஏற்பாடு செய்திருந்த இதய – நுரையீரல் நோய் மீட்பு முகாமில் கூடியிருந்தோரிடையே உரையாற்றிய அவர், பள்ளிக்குழந்தைகளைப் பொறுப்புள்ள குடிமக்களாக மாற்றுவதற்குப் பள்ளிக்கூடத்தில் பயிலும் காலத்திலிருந்தே அவர்களுக்கு கவனிப்பு, இரக்கம், கருணை ஆகிய மாண்புகளை ஆசிரியர் சமூகம் பயிற்றுவிக்க வேண்டும் என்று வலியுறுத்தினார்.
திடீர் என மாரடைப்பு நோய் ஏற்படும்போது சக மனிதருக்கு ஒருவர் உதவி செய்வதற்காகப் பள்ளிகளில் இதய – நுரையீரல் நோய் மீட்புப் பயிற்சியைக் கட்டாயமாக்க சட்டம் இயற்ற வேண்டியதன் அவசியத்தைக் குடியரசுத் துணைத் தலைவர் வலியுறுத்தினார்.
அரசுத்துறையிலும், தனியார் துறையிலும் உள்ள நிறுவனங்களிடம் தங்களின் ஊழியர்களுக்கு இத்தகையப் பயிற்சி அளிப்பதை முதல் கடமையாகக் கொள்ள வேண்டும் என்று அவர் கேட்டுக் கொண்டார். இதய நோயாலும், விபத்துகளாலும் பாதிக்கப்பட்டோருக்கு இதய -நுரையீரல் மீட்பு அல்லது முதலுதவி கிடைத்தால் ஆபத்துகளிலிருந்து நீங்கி உயிர் வாழ்வோரின் எண்ணிக்கைப் பல மடங்காகும் என்றும் அவர் கருத்து தெரிவித்தார்.
மேலும் விவரங்களுக்கு www.pib.nic.in என்ற இணையதளத்தைக் காணவும்.
நிதி அமைச்சகம்
மிசோராமில் சுகாதார சேவைகளை மேம்படுத்துவதற்காக $32 மில்லியன் கடன் ஒப்பந்தத்தில் உலக வங்கியுடன் இந்திய அரசு கையெழுத்து
மிசோராமில், குறிப்பாக சேவைகள் அதிகம் சென்றடையாத பகுதிகள் மற்றும் பாதிக்கப்படக்கூடிய குழுக்களுக்கான சுகாதார சேவைகளின் நிர்வாகத் திறன் மற்றும் தரத்தை மேம்படுத்துவதற்காக, $32 மில்லியன் மதிப்புடைய மிசோராம் சுகாதார சேவைகள் வலுப்படுத்தல் திட்டத்தில் இந்திய அரசு, மிசோராம் அரசு மற்றும் உலக வங்கி கையெழுத்திட்டன.
சுகாதாரம் மற்றும் குடும்ப நலத் துறை மற்றும் அதன் துணை அமைப்புகளின் நிர்வாகம் மற்றும் மேலாண்மை அமைப்பை வலுப்படுத்துதல், மாநில அரசு சுகாதார அமைப்புகளால் வழங்கப்படும் சேவைகளின் தரம் மற்றும் பரவலை மேம்படுத்துதல், தர சான்றை பெறக்கூடிய வகையில் சுகாதார வசதிகளுக்கான விரிவான தர உறுதி திட்டத்தில் முதலீடு செய்தல் ஆகியவற்றில் இந்த திட்டம் கவனம் செலுத்தும்.
மாநில சுகாதார காப்பீட்டு திட்டத்தின் செயல்திறனை வலுப்படுத்துதல், இந்திய அரசின் பிரதமரின் மக்கள் ஆரோக்கிய திட்டத்துடன் உறவை பலப்படுத்துதல், இதன் மூலம் மருத்துவமனை சேவைகளை அணுகுவதில் உள்ள நிதி சார்ந்த தடைகளை குறைத்தல், மருத்துவ சேவைகளுக்காக செலவு செய்வதன் மூலம் ஏழைகளுக்கு ஏற்படும் பாதிப்பை தடுத்தல், சேவைகளை விரிவாக்குவதல் ஆகியவற்றுக்கு முன்னுரிமை அளிக்கப்படும்.
இந்திய அரசின் சார்பாக நிதி அமைச்சகத்தின் பொருளாதார விவகாரங்கள் துறை கூடுதல் செயலாளர் திரு ரஜத் குமார் மிஷ்ரா, மிசோராம் சார்பாக மிசோராம் சுகாதார அமைப்புகள் வலுப்படுத்தல் திட்ட இயக்குநர் திரு எரிக் சோமாவியா மற்றும் உலக வங்கியின் சார்பாக இந்தியாவுக்கான அதன் இயக்குநர் திரு ஜுனாய்த் அகமது ஆகியோர் ஒப்பந்தத்தில் 2021 ஜூன் 17 அன்று கையெழுத்திட்டனர்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1730027
-----
(Visitor Counter : 196
ரசாயனம் மற்றும் உரங்கள் அமைச்சகம்
அதிகரித்துவரும் தேவையைக் கருத்தில் கொண்டு, ரெம்டெசிவிர் மருந்தின் உற்பத்தியும் மாநிலங்களுக்கான ஒதுக்கீடும் கணிசமாக அதிகரிப்பு: மத்திய அமைச்சர் திரு டி வி சதானந்த கவுடா
ரெம்டெசிவிர் மருந்தின் தேவை ஒவ்வொரு மாநிலத்திலும் அதிகரித்திருப்பதை கருத்தில் கொண்டு அவற்றின் இருப்பை உறுதி செய்யவும், மே 23 வரை மாநிலங்களுக்கு ஒதுக்கப்பட்டுள்ள ரெம்டெசிவிர் மருந்துகள் பற்றிய தகவல்களை மத்திய ரசாயனம் மற்றும் உரங்கள் அமைச்சர் திரு டிவி சதானந்த கவுடா இன்று வெளியிட்டார். ரெம்டெசிவிர் மருந்துகளின் உற்பத்தி மற்றும் ஒதுக்கீடு கணிசமாக அதிகரித்திருப்பதாகவும் அவர் மேலும் கூறினார்.
இதன்படி, ஏப்ரல் 21- மே 23 வரையிலான காலகட்டத்தில் தமிழகத்திற்கு 3,50,000 ரெம்டெசிவிர் குப்பிகள், புதுச்சேரிக்கு 22,000 குப்பிகள் உட்பட 36 மாநிலங்கள் மற்றும் யூனியன் பிரதேசங்களுக்கு மொத்தம் 76 லட்சம் ரெம்டெசிவிர் குப்பிகள் ஒதுக்கப்பட்டுள்ளன.
முன்னதாக ஏப்ரல் 21 முதல் மே 16 வரை மாநிலங்களுக்கு ஒதுக்கீடு செய்யப்பட்டு, கடந்த 7-ஆம் தேதி வெளியிடப்பட்ட அறிவிப்பு, ஏப்ரல் 21- மே 23 வரையிலான காலகட்டமாக புதுப்பிக்கப்படுவதாக, மருந்தகத் துறையும், மத்திய சுகாதாரம் மற்றும் குடும்ப நல அமைச்சகமும் அனைத்து மாநிலங்களுக்கும் எழுதியுள்ள கடிதத்தில் குறிப்பிடப்பட்டுள்ளது.
ஒதுக்கப்பட்டுள்ள குப்பிகள், சம்பந்தப்பட்ட மாநிலங்கள் மற்றும் யூனியன் பிரதேசங்களில் உள்ள அரசு மற்றும் தனியார் மருத்துவமனைகளில் நேர்மையாக விநியோகிக்கப்படுவதை மாநிலங்களும் யூனியன் பிரதேசங்களும் முறையாகக் கண்காணிக்க வேண்டும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1719032
சமூக நிதி மற்றும் அதிகாரமளித்தல் அமைச்சகம்
மத்தியப் பிரதேசம் சிந்துவாராவில் மாற்றுத்திறனாளிகளுக்கு உதவி மற்றும் உதவி பொருட்கள் வழங்கும் நிகழ்ச்சி
மத்திய அரசின் சமூக நீதி மற்றும் மேம்பாட்டு அமைச்சகத்தின் மாற்றுத்திறனாளிகளுக்கு உதவிப் பொருட்கள் வாங்குவதற்கு உதவி அளிக்கும் திட்டத்தின் கீழ், உதவி வழங்கும் நிகழ்ச்சி, மாற்றுத்திறனாளிகள் மேம்பாட்டுத்துறை துறை மற்றும் அலிம்கோ நிறுவனம் மற்றும் சிந்துவாரா மாவட்ட நிர்வாகத்துடன் இணைந்து மத்தியப் பிரதேசத்தின் இம்லிகேதா சிந்துவாராவில் உள்ள காலணி வடிவமைப்பு மற்றும் மேம்பாட்டு மையத்தில்  நாளை  நடக்கிறது.
இதில் மொத்தம் 8,291 உதவிகள் மற்றும் உதவி பொருட்கள் ரூ.4.32 கோடி மதிப்பில், 4146 மாற்றுத்திறனாளிகளுக்கு இலவசமாக வழங்கப்படும். கொவிட்-19 தொற்றை முன்னிட்டு நிலையான செயல்பாட்டு விதிமுறைகளுடன் இந்நிகழ்ச்சி நடத்தப்படவுள்ளது.
நாளை காலை 11 மணிக்கு நடக்கும் தொடக்க நிகழ்ச்சியில், மத்தியப் பிரதேச முதல்வர் திரு சிவராஜ் சிங் சவுகான் சிறப்பு விருந்தினராக கலந்து கொள்கிறார். மத்திய சமூக நீதி மற்றும் மேம்பாட்டுத்துறை அமைச்சர் டாக்டர் வீரேந்திர குமார் இந்நிகழ்ச்சிக்கு தலைமை தாங்குகிறார். இத்துறை இணையமைச்சர் சுஷ்ரி பிரதிமா பூமிக் மற்றும் எம்.பி.க்கள் உட்பட பலர் நேரடியாகவும், காணொலி காட்சி மூலமும் பங்கேற்கின்றனர்.
இந்த நிகழ்ச்சியை யூ டியூப் இணையதளத்திலும் கீழ்கண்ட இணைப்பில் காணலாம்: https://youtu.be/o2qvsRbJnm8
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1740602
பெட்ரோலியம் மற்றம் இயற்கை எரிவாயு அமைச்சகம்
இந்திய பெட்ரோலியம் மற்றும் இயற்கை எரிவாயு அமைச்சர் மற்றும் பிரேசில் சுரங்க மற்றும் எரிசக்தி அமைச்சர் இடையேயான சந்திப்பு பற்றிய கூட்டறிக்கை
மத்திய பெட்ரோலியம் மற்றும் இயற்கை எரிவாயு அமைச்சர் திரு ஹர்தீப் சிங் புரியின் அழைப்பின் பேரில் பிரேசில் சுரங்கங்கள் மற்றும் எரிசக்தி அமைச்சர் திரு பென்டோ அல்புகெர்க் ஏப்ரல் 19 முதல் 22, 2022 வரை இந்திய பயணம் மேற்கொண்டுள்ளார். உயிரி எரிபொருள் மற்றும் வாகனத் தொழில்களின் தனியார் துறைத் தலைவர்கள் குழுவும் அமைச்சர் அல்புகெர்க் உடன் இந்தியா வந்துள்ளது.
எரிசக்தி துறையில் முழு அளவிலான இருதரப்பு ஒத்துழைப்பை தலைவர்கள் மதிப்பாய்வு செய்ததோடு நாடுகளுக்கு இடையே நன்மை பயக்கும் கூட்டாண்மையை மேம்படுத்த உறுதிபூண்டனர், மேலும், இந்த சூழலில் இருதரப்பு எரிசக்தி ஒத்துழைப்பு இருதரப்பு யுக்தி சார்ந்த கூட்டை வலுப்படுத்துவதில் முக்கிய பங்கு வகிக்கிறது.
பிரேசிலிய எண்ணெய் மற்றும் எரிவாயு துறையில் இந்திய நிறுவனங்களால் செய்யப்பட்ட வலுவான முதலீட்டின் முக்கியத்துவத்தை இரு தரப்பும் அங்கீகரித்துள்ளன. மேலும், இருதரப்பு முதலீடுகளை ஊக்குவிக்கும் அதே வேளையில், ஏற்கனவே உள்ள முதலீடுகளைப் பாதுகாப்பதற்கான தங்கள் உறுதிப்பாட்டை மீண்டும் உறுதிப்படுத்தியுள்ளன.
எண்ணெய் மற்றும் அதன் துணை தயாரிப்புகளில் இருதரப்பு வர்த்தகத்தின் முக்கியத்துவத்தை இரு தரப்பும் எடுத்துரைத்ததுடன், பரஸ்பர நன்மை பயக்கும் இந்த வர்த்தகத்தை விரிவுபடுத்த விருப்பம் தெரிவித்துள்ளன. நீண்ட கால சிறப்பு ஒப்பந்தங்களின் கீழ் கச்சா எண்ணெயை பெறுவதற்கு இந்திய தரப்பு விருப்பம் தெரிவித்துள்ளது.
குறைந்த கரிம  எதிர்காலத்திற்கான உலகளாவிய மாற்றத்தின் முக்கிய பகுதியாக, நிலையான உயிரி ஆற்றல் மற்றும் உயிரி எரிபொருட்களின் சர்வதேச உற்பத்தி மற்றும் பயன்பாட்டை அளவிடுவதற்கு இரு நாடுகளுக்கும் இடையிலான ஒத்துழைப்பிற்கான மகத்தான சாத்தியத்தை இரு தரப்பினரும் ஒப்புக்கொண்டனர். இந்தச் சூழலில், உயிரி எரிசக்தியில் இருதரப்பு ஒத்துழைப்பை வலுப்படுத்துவதன் முக்கியத்துவத்தை அவர்கள் ஒப்புக்கொண்டனர். இதற்காக, உயிரி ஆற்றல் மற்றும் உயிரி எரிபொருளுக்கான இந்திய-பிரேசில் கூட்டணியை உருவாக்குவதற்கு இரு தரப்பும் ஒப்புக்கொண்டன.
இருதரப்பு மற்றும் சர்வதேச செயல்பாடுகள் மற்றும் சமீபத்திய ஆண்டுகளில் உயிரி எரிபொருள் துறைகளில் மேற்கொள்ளப்பட்ட முன்முயற்சிகளின் நீண்ட பட்டியலை இரு அமைச்சர்களும் மதிப்பாய்வு செய்தனர். தொழில்நுட்ப பரிமாற்றம், பிரேசில்-இந்தியா எத்தனால் பேச்சுவார்த்தையின் இரு பதிப்புகள், விமான உயிரி எரிபொருள் பற்றிய கருத்தரங்கம், உயிரி எரிசக்தி ஒத்துழைப்புக்கான கூட்டுப் பணிக்குழு, வாகன உற்பத்தி துறையில் உயிரி எரிபொருளில் இந்தியா-பிரேசில் ஒத்துழைப்பு பற்றிய வட்டமேசை போன்றவை இதில் அடங்கும்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1818727
-----
(Visitor Counter : 177
ஜல்சக்தி அமைச்சகம்
ஜல் ஜீவன் இயக்கம் : ஊரடங்கின் போது, 19 லட்சம் குடும்பங்களுக்கு குழாய் இணைப்புகள் வழங்கப்பட்டன
குழாய் இணைப்புகள் மூலம் அவரவர் வீட்டில் ‘நீர் விநியோகம்’ என்பது பெண்களின் விருப்பமாகும். அது அவர்களுக்கு கண்ணியத்தைத் தருகிறது. அது அவர்களுக்கு அதிகாரம் அளிக்கிறது. இது பெண்கள் மற்றும் சிறுமிகளின் பாதுகாப்புக்கு உத்திரவாதத்தைத் தருகிறது. இது அவர்களின் ‘எளிமையான வாழ்க்கையை’ மேம்படுத்துவதுடன், சிறந்த ‘வாழ்க்கைத் தரத்தை’ உறுதி செய்கிறது. இந்த உயர்ந்த லட்சியங்களை மனதில் கொண்டு, பிரதமர் 73 வது சுதந்திர தினத்தில், அதாவது ஆகஸ்ட் 15, 2019ல் செங்கோட்டையின் கொத்தளத்திலிருந்து ஜல் ஜீவன் இயக்கத்தைத்  தொடங்கினார். இந்தப் பணி மாநிலங்களுடன் ஒருங்கிணைந்து கூட்டாக செயல்படுத்தப்பட்டு வருகிறது. இந்த இயக்கத்தின் முக்கிய நோக்கம் “ ஒவ்வொரு வீட்டிலும் தண்ணீர்” என்பதே. அதன்படி கிராமத்தில் உள்ள ஒவ்வொரு வீட்டிற்கும் குழாய் இணைப்பு வழங்கப்பட வேண்டும். 2019-20 ஆம் ஆண்டில், 7 மாதங்களில், 84 லட்சத்துக்கும் மேற்பட்ட வீடுகளுக்கு குடிநீர் குழாய் இணைப்புகள் வழங்கப்பட்டன.
2024 ஆம் ஆண்டளவில் நாட்டின் ஒவ்வொரு கிராமப்புற வீட்டுக்கும் செயல்படும் வீட்டு குழாய் இணைப்புகளை  வழங்குவதையும், அதன் மூலம் போதுமான அளவு குடிநீர் விநியோகத்தை உறுதி செய்வதையும் ஜல் ஜீவன் இயக்கம் நோக்கமாகக் கொண்டுள்ளது, அதாவது நீண்ட கால மற்றும் பரிந்துரைக்கப்பட்ட தரத்தில் 55 lpcd  என்ற அடிப்படையில் வழங்குவதாகும். இந்தத் திட்டம் அனைத்து கிராமப்புற மக்களுக்கும் பயனளிக்கும்.
நடப்பு ஆண்டில், ஜல் ஜீவன் மிஷனை செயல்படுத்த மாநிலங்களுக்கு இதுவரை ரூ8,050 கோடி மத்திய நிதி கிடைத்துள்ளது. 2020-21-டன் முதல் காலாண்டில், நாடு முழுவதும் உள்ள கிராமங்களில் 19 லட்சம் குழாய் இணைப்புகள் வழங்கப்பட்டுள்ளன. கோவிட் -19 பெருந்தொற்று காரணமாக மோசமான நிலைமைகள் இருந்தபோதிலும் மாநிலங்களின் ஒருங்கிணைந்த முயற்சிகள் காரணமாக இந்த சாதனை நிகழ்ந்துள்ளது.
தேசிய பாதுகாப்பு கவுன்சில் செயலகம்
முதலாவது கொழும்பு பாதுகாப்பு மாநாட்டின் இணையவழிப் பயிலரங்கு
பாதுகாப்பு செயல்பாடுகளுக்கு பிராந்திய கணினிப் பாதுகாப்புத் திறன்களை உருவாக்குதல், ரகசியமான இணையத்தைப் பயன்படுத்துதல், டிஜிட்டல் தடயவியல் குறித்த முதலாவது கொழும்பு பாதுகாப்பு மாநாட்டின் இணைய வழிப் பயிலரங்கு 2022 ஜனவரி 10-11 தேதிகளில் நடைபெற்றது.
குஜராத் காந்தி நகரில் உள்ள தேசிய தடய அறிவியல் பல்கலைக்கழகம், கொழும்பு பாதுகாப்பு மாநாட்டின் செயலகம் ஆகியவற்றுடன் இணைந்து மத்திய அரசின் தேசிய பாதுகாப்புக் கவுன்சில் செயலகம் இந்தப் பயிலரங்கை நடத்தியது.
இலங்கை, மாலத்தீவுகள், இந்தியா, மொரீஷியஸ், செஷல்ஸ், பங்களாதேஷ் உள்பட கொழும்பு பாதுகாப்பு மாநாட்டின் உறுப்பு மற்றும் பார்வையாளர் நாடுகளிலிருந்து பிரதிநிதிகள் இந்தப் பயிலரங்கில் பங்கேற்றனர். இதில் ரகசியமான இணைய தளப் புலனாய்வு, சவால்கள் எனும் முக்கிய விஷயங்கள் விவாதிக்கப்பட்டன. தொழில்நுட்ப முன்னேற்றங்கள், ஆராய்ச்சி சவால்கள் மற்றும் அணுகுமுறைகள் ஆகியவற்றில் விவாதங்களில் கவனம் செலுத்தப்பட்டது. கணினி பாதுகாப்பு அச்சுறுத்தல்களைக் கையாளும் தங்களின் அனுபவங்களைப் பங்கேற்பாளர்கள் பகிர்ந்து கொண்டனர். குறிப்பிட்ட கணினிப் பாதுகாப்பு சவால்களுக்கான தீர்வுகள் பற்றியும் விவாதித்தனர்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1789124
நிலக்கரி அமைச்சகம்
உள்நாட்டு நிலக்கரி உற்பத்தி ஏப்ரல் 2023 இல் 73.02 மில்லியன் டன்களைத் தொட்டு சாதனை
இந்தியாவின் நிலக்கரி உற்பத்தி ஏப்ரல் 2023 இல் 73.02 மில்லியன் டன் என்ற அளவை எட்டியதன் மூலம் 8.67% வளர்ச்சியுடன் அதிக உற்பத்தி செய்து சாதனை படைத்துள்ளது.
நிலக்கரி அமைச்சகம், நிலக்கரி உற்பத்தியை 17.52% அதிகரித்து 9.88 மெட்ரிக் டன்னாக ஏப்.23ல் அதிகரிக்க வழிவகுத்தது.
மொத்த நிலக்கரி ஏற்றுமதி ஏப்.22ல் 71.99 மெட்ரிக் டன்னிலிருந்து ஏப்.23ல் 80.45 மெட்ரிக் டன்னாக 11.76% வளர்ச்சியைப் பதிவு செய்துள்ளது. பிரதமர் விரைவு சக்தியின் கீழ் அனைத்து முக்கிய சுரங்கங்களுக்கும் ரயில் இணைப்பு உள்கட்டமைப்பை அதிகரிக்க அமைச்சகம் எடுத்த முயற்சிகள், விரைவான வெளியேற்றத்தை உறுதி செய்வதற்கு இது முக்கியமானக் காரணமாகும்.
நிலக்கரி உற்பத்தியை அதிகரிக்கும் நோக்கத்துடன், நிலக்கரி அமைச்சகம் 29 ஒப்பந்தங்களில் கையெழுத்திட்டுள்ளது. இதன்மூலம், இறக்குமதியைச் சார்ந்திருப்பது குறைந்து கணிசமான அந்நியச் செலாவணியைச் சேமிக்கும்.
அறிவியல் மற்றும் தொழில்நுட்பத்துறை
அடுத்த 25 ஆண்டுகளில் இந்தியாவின் எதிர்காலப் பொருளாதாரத்தில் உயிரி பொருளாதாரம் முக்கியத்துவம் பெறும் என்று மத்திய அமைச்சர் டாக்டர் ஜிதேந்திர சிங் கூறியுள்ளார்
அடுத்த 25 ஆண்டுகளில் இந்தியாவின் எதிர்கால பொருளாதாரத்திற்கு உயிரி பொருளாதாரம் முக்கியமாக இருக்கும் என்று மத்திய அறிவியல் மற்றும் தொழில்நுட்பம் , புவி அறிவியல் , பிரதமர் அலுவலகம், பணியாளர், பொதுமக்கள் குறைதீர்வு, ஓய்வூதியம், அணுசக்தி மற்றும் விண்வெளி துறை இணையமைச்சர் டாக்டர் ஜித்தேந்திர சிங் கூறியுள்ளார்.
இந்தியாவின் உயிரி பொருளாதார அறிக்கை 2022 ஐ வெளியிட்ட டாக்டர் ஜிதேந்திர சிங், 2021 ஆம் ஆண்டில் இந்தியாவின் உயிரி பொருளாதாரம் 80 பில்லியன் அமெரிக்க டாலர்களை எட்டியுள்ளது என்று சுட்டிக்காட்டினார், 2020 இல் 70.2 பில்லியன் டாலர்களை விட 14.1% வளர்ச்சியைப் பதிவுசெய்துள்ளது. 2025 இல் 150 பில்லியன் டாலராகவும், 2030 இல் 300 பில்லியன் டாலராகவும் அது இருக்கும் என்று அவர் கூறினார்.
உயிரி தொழில்நுட்பத் துறையின் அனைத்து பங்குதாரர்களும், குறிப்பாக தொழில்துறை, ஸ்டார்ட்அப் சுற்றுச்சூழல், முதலீட்டாளர்கள், விஞ்ஞானிகள், அறிஞர்கள், தொழில்முனைவோர் ஆகிய அனைவரும் இந்த லட்சிய இலக்கை அடைய கூட்டாக பணியாற்ற வேண்டும் என்று அமைச்சர் கேட்டுக் கொண்டார்.
டாக்டர் ஜிதேந்திர சிங், கடந்த 10 ஆண்டுகளில் நாட்டில் பயோடெக் ஸ்டார்ட்-அப்களின் எண்ணிக்கை 50ல் இருந்து 5,300 ஆக உயர்ந்துள்ளது, இதற்கு பிரதமர் நரேந்திர மோடியின் வளர்ந்து வரும் சுற்றுச்சூழல் அமைப்பு மற்றும் முன்னுரிமை காரணமாகும் என்று கூறினார். இது 2025-க்குள் இருமடங்காக அதிகரித்து 10,000-க்கும் அதிகமாக இருக்கும் என்று அவர் நம்பிக்கை தெரிவித்தார்.
மேலும் விவரங்களுக்கு இந்த ஆங்கில செய்திக்குறிப்பை காணவும்: https://www.pib.gov.in/PressReleasePage.aspx?PRID=1842730
தகவல் மற்றும் ஒலிபரப்பு அமைச்சகம்
ஸ்ரீநகரில் பிரசார் பாரதி கலையரங்கம்: மத்திய தகவல் மற்றும் ஒலிபரப்புத்துறை இணை அமைச்சர் டாக்டர் எல் முருகன் தொடங்கி வைத்தார்
ஜம்மு காஷ்மீரில் உள்ள ஸ்ரீநகரில் பிரசார் பாரதி கலையரங்கத்தை மத்திய தகவல் மற்றும் ஒலிபரப்புத்துறை இணை அமைச்சர் டாக்டர் எல் முருகன் இன்று காலை தொடங்கி வைத்தார்.
நவீன டிஜிட்டல் வசதிகளுடன் கட்டப்பட்டுள்ள இந்தக் கலையரங்கத்தில் 170க்கும் மேற்பட்ட இருக்கைகள் உள்ளன. இந்தக் கலையரங்கம் கடந்த 2014ஆம் ஆண்டு ஏற்பட்ட வெள்ளத்தில் சேதமடைந்தது. தற்போது இது புதுப்பிக்கப்பட்டுள்ளது.
இந்நிகழ்ச்சியில் துவக்க உரையாற்றிய மத்திய அமைச்சர் திரு எல் முருகன், ஸ்ரீநகர் அகில இந்திய வானொலி மற்றும் தூர்தர்ஷன் ஆற்றிய முக்கியப் பங்கைப் பாராட்டினார். இந்த இரு நிறுவனங்களும் தரமான நிகழ்ச்சிகளைப் பல மொழிகளில் பல தசாப்தங்களாகத் தயாரித்து வருகின்றன என்று அமைச்சர் கூறினார். 2014-ஆம் ஆண்டு ஏற்பட்ட வெள்ளம் மற்றும் கொவிட் பெருந்தொற்றுக் காலத்தில் ஸ்ரீநகர் அகில இந்திய வானொலி ஆற்றிய முக்கியப் பங்கை அவர் குறிப்பிட்டார்.
அண்டை நாடுகளின் பொய்ப் பிரச்சாரத்திற்கு எதிராக, எல்லைப் பகுதியில் அமைந்துள்ள ஸ்ரீநகர் அகில இந்திய வானொலி மற்றும் தூர்தர்ஷன் நிலையங்கள் முக்கியப் பங்காற்றுகின்றன என அவர் கூறினார். 370-வது சட்டப்பிரிவு ரத்து செய்யப்பட்டபின் ஜம்மு காஷ்மீர் விரைவான வளர்ச்சி, அமைதி மற்றும் செழிப்புப் பாதையில் செல்கிறது என மேலும் அவர் குறிப்பிட்டார். பிரதமர் திரு நரேந்திர மோடியின் அனைத்தும் உள்ளடங்கிய வளர்ச்சி, சிறந்த ஆளுகைக் கருத்து மற்றும் துணை நிலை ஆளுநர் மனோஜ் சின்ஹா தலைமையிலான ஜம்மு காஷ்மீர் நிர்வாகத்தின் அணுகுமுறை ஆகியவை இந்த யூனியன் பிரதேசத்தை பிரமாண்ட வளர்ச்சிப் பாதையில் வைத்துள்ளது என அமைச்சர் திரு எல் முருகன் கூறினார்.
இந்நிகழ்ச்சியில், காஷ்மீர் கலைஞர்கள், பாடகர் பஷீர் அகமது தயில்பாலி குழுவினரின் கலாச்சார நிகழ்ச்சிகள் நடந்தன.
------
(Visitor Counter : 173
புவி அறிவியல் அமைச்சகம்
தமிழகம், புதுச்சேரியில் இடி, மின்னலுடன் மழை பெய்ய வாய்ப்பு: வானிலை ஆய்வு மையம்
இந்திய வானிலைத் துறையின் தேசிய வானிலை முன்னறிவிப்பு மையத்தின் படி:

அனைத்திந்திய தாக்கம் சார்ந்த வானிலை முன்னெச்சரிக்கை தகவல்கள் 
28 ஜூன் : அசாம் மற்றும் மேகாலயாவின் ஒரு சில பகுதிகளில் அதிக முதல் மிக அதிக கனமழையுடன் சில இடங்களில் மிக பலத்த மழையும்; மேற்கு வங்கத்தில் உள்ள இமாலய பகுதி மற்றும் சிக்கிம், அருணாச்சல பிரதேசத்தில் உள்ள ஒரு சில பகுதிகளில் கன முதல் மிக கனமழையும்; உத்தராகண்ட், கிழக்கு ராஜஸ்தான், மேற்கு மத்தியப் பிரதேசம், விதர்பா, பிகார், நாகாலாந்து, மணிப்பூர், மிசோரம், திரிபுரா, குஜராத் மாநிலம், மத்திய மகாராஷ்டிரா, மரத்வாடா மற்றும் கோவா மற்றும் தெலங்கானாவில் ஒரு சில இடங்களில் கனமழையும் பெய்யக்கூடும்.
இடி, மின்னல் மற்றும் காற்றுடன்  கூடிய மழை மேற்கு உத்தரப்பிரதேசம், ராஜஸ்தான், மேற்கு மத்தியப் பிரதேசம் மற்றும் விதர்பாவிலும், இடி மற்றும் மின்னலுடன் கூடிய மழை தமிழகம், புதுச்சேரி மற்றும் காரைக்கால், லட்சத்தீவுகள், மத்திய மகாராஷ்டிரா, வட உள் கர்நாடகா, தெலங்கானா, கடற்கரை ஆந்திரப் பிரதேசம் மற்றும் ஏனம், கொங்கன் மற்றும் கோவா, மிசோராம் மற்றும் திரிபுரா, மணிப்பூர், நாகாலாந்து, அசாம் மற்றும் மேகாலயா, ஒடிசா, கங்கை நதி பாயும் மேற்கு வங்கப் பகுதிகள், ஜார்கண்ட், பிகார், சத்தீஸ்கர், கிழக்கு மத்திய பிரதேசம், கிழக்கு உத்தரப் பிரதேசம், உத்தராகண்ட்டிலும் பெய்யக்கூடும்.
தென்மேற்கு, மேற்கு மத்திய அரபிக்கடல் பகுதிகளில் பலத்த காற்று  வீசக்கூடும் என்று எதிர்பார்க்கப்படுவதால் இப்பகுதிகளில் உள்ள மீனவர்கள் கடலுக்கு செல்ல வேண்டாம் என்று அறிவுறுத்தப்படுகிறார்கள்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1730881
சுகாதாரம் மற்றும் குடும்ப நலத்துறை அமைச்சகம்
அதிக பயனாளிகளுக்கு கொவிட்-19 தடுப்பூசியை வழங்கிய நாடுகளின் பட்டியலில் இந்தியாவுக்கு மூன்றாவது இடம்
பெருந்தொற்றுக்கு எதிரான போராட்டத்தில் இந்தியா மேலும் ஒரு சர்வதேச சாதனையை படைத்துள்ளது.
அதிக பயனாளிகளுக்கு கொவிட்-19 தடுப்பூசியை வழங்கிய நாடுகளின் பட்டியலில் இந்தியா மூன்றாவது இடம் வகிக்கிறது.
அமெரிக்கா, இங்கிலாந்தைத் தொடர்ந்து இந்தியா இந்த இடத்தைப் பிடித்துள்ளது.
12 மாநிலங்களில் தலா இரண்டு லட்சத்திற்கும் அதிகமான சுகாதாரப் பணியாளர்களுக்கு தடுப்பூசி வழங்கப்பட்டுள்ளது.
உத்தரப்பிரதேசம் மாநிலத்தில் மட்டும் 6,73,542 பேருக்கு தடுப்பூசி போடப்பட்டுள்ளது.
பிப்ரவரி 7, 2021 காலை 8 மணி நிலவரப்படி, தமிழகத்தில் 1,66,408 & புதுச்சேரியில் 3,532 பேர் உட்பட இதுவரை 57.75 லட்சத்திற்கும் அதிகமான  பயனாளிகளுக்கு கொரோனா தடுப்பூசி செலுத்தப்பட்டுள்ளது.
53,04,546 சுகாதார பணியாளர்களுக்கும், 4,70,776 முன்கள ஊழியர்களுக்கும் தடுப்பூசி போடப்பட்டுள்ளது.
கடந்த 24 மணி நேரத்தில் 8,875 முகாம்களில் 3,58,473 பேருக்கு தடுப்பூசி போடப்பட்டுள்ளது.
இதுவரை 1,15,178 முகாம்கள் நடத்தப்பட்டுள்ளன. அன்றாடம் தடுப்பூசியை போட்டுக்கொள்ளும் பயனாளிகளின் எண்ணிக்கை சீராக அதிகரித்து வருகிறது.
மற்றொரு குறிப்பிடத்தக்க வளர்ச்சியாக கடந்த 24 மணி நேரத்தில் 80 க்கும் குறைவான உயிரிழப்புகள் நாட்டில் பதிவாகியுள்ளன. இது கடந்த ஒன்பது மாதங்களில் ஏற்பட்ட தினசரி உயிரிழப்புகளில் மிகவும் குறைந்த எண்ணிக்கையாகும்.
நாட்டில் தற்போது கொரோனா தொற்றுக்கு சிகிச்சை பெறுவோரின் எண்ணிக்கை 1.48 லட்சமாகக்  குறைந்துள்ளது. இது மொத்த பாதிப்பில் வெறும் 1.37 சதவீதமாகும்.
நாட்டில் மொத்தமாக 1,05,22,601 பேர்  குணமடைந்துள்ளனர்.
கடந்த 24 மணி நேரத்தில் 12,059 புதிய பாதிப்புகள் நாட்டில் ஏற்பட்டுள்ள நிலையில், இதே காலகட்டத்தில் 11,805 பேர் குணமடைந்து வீடு திரும்பியுள்ளனர்.
புதிதாக குணமடைந்தவர்களில் 81.07 சதவீதத்தினர் 6 மாநிலங்களையும், யூனியன் பிரதேசங்களையும் சேர்ந்தவர்கள்.
கேரளாவில்தான் அதிகபட்சமாக 6,178 பேர் குணமடைந்துள்ளனர். அதைத்தொடர்ந்து மகாராஷ்டிராவில் 1,739 பேரும், தமிழகத்தில் 503 பேரும் குணமடைந்துள்ளனர்.
தொடர்ந்து கேரளாவில் அதிகபட்சமாக 5,942 பேரும், மகாராஷ்டிராவில் 2,768 பேரும், கர்நாடகாவில் 531 பேரும் ஒரே நாளில் புதிதாக பாதிக்கப்பட்டுள்ளனர்.
கடந்த 24 மணிநேரத்தில் 78 உயிரிழப்புகள் ஏற்பட்டுள்ளன. 17 மாநிலங்களிலும், யூனியன் பிரதேசங்களிலும் கடந்த 24 மணி நேரத்தில் எந்த உயிரிழப்பும் பதிவாகவில்லை.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1695914
------
(Visitor Counter : 165
பிரதமர் அலுவலகம்
குஜராத்தில் பிரதமரின் ஆயுஷ்மான் பாரத் மக்கள் ஆரோக்கிய திட்ட அட்டைகள் விநியோகத்தை பிரதமர் தொடங்கி வைக்கிறார்
பிரதமர் திரு நரேந்திர மோடி குஜராத்தில் ஆயுஷ்மான் பாரத் மக்கள் ஆரோக்கிய திட்ட அட்டைகள் விநியோகத்தை அக்டோபர் 17 ஆம் தேதி மாலை 4 மணிக்கு காணொளி காட்சி மூலம் தொடங்கி வைக்கிறார்.
குஜராத்தின் அப்போதைய முதலவராக இருந்த பிரதமர் திரு மோடி, ஏழை மக்களை கொடிய நோய்களில் இருந்து காப்பாற்றும் நோக்கில், அவர்களின் மருத்துவ சிகிச்சை தொடர்பான செலவுகளுக்காக 2012 ஆம் ஆண்டு "முக்யமந்திரி அம்ருதம் " திட்டத்தைத் தொடங்கினார். 2014 ஆம் ஆண்டில், இந்த திட்டம் ஆண்டு வருமான வரம்பு ரூ.4 லட்சத்திற்கு மிகாமல் இருக்கும் குடும்பங்களுக்கும் விரிவுபடுத்தப்பட்டது.
இந்தத் திட்டம் ‘முக்யமந்திரி அம்ருதம் வாத்சல்யா யோஜனா’ என மறுபெயரிடப்பட்டது.
இந்த திட்டம் வெற்றியடைந்ததை அடுத்து, 2018 ஆம் ஆண்டில் ஆயுஷ்மான் பாரத் பிரதான் மந்திரி ஜன் ஆரோக்கிய யோஜனா என்ற திட்டத்தினை பிரதமர் தொடங்கினார். இது உலகின் மிகப்பெரிய சுகாதார காப்பீட்டுத் திட்டமாகும். குடும்ப உறுப்பினர்களின் எண்ணிக்கை மற்றும் வயது போன்றவற்றில் எந்த வரம்பும் இல்லாமல் ஆரம்ப, இரண்டாம் மற்றும் மூன்றாம் நிலை மருத்துவமனை பராமரிப்பு தொடர்பாக ஒரு குடும்பத்திற்கு ஆண்டுக்கு ரூ 5 லட்சம் வழங்கப்பட்டது.
ஆயுஷ்மான் பாரத் பிரதான் மந்திரி ஜன் ஆரோக்கிய யோஜனா தொடங்கப்பட்டதன் மூலம், குஜராத்தில் 2019 ஆம் ஆண்டு, இந்த திட்டங்களை ஒருங்கிணைத்து, பிரதமரின் ஆயுஷ்மான் பாரத் மக்கள் ஆரோக்கிய திட்டம் என்று மாற்றம் செய்யப்பட்டது.
பிரதமர் இந்த அட்டைகளின் விநியோகத்தை தொடங்கி வைத்த பிறகு, 50 லட்சம் வண்ணமயமான ஆயுஷ்மான் கார்டுகள் குஜராத் முழுவதும் உள்ள அனைத்து பயனாளிகளுக்கும், அவர்களின் வீடுகளுக்கே சென்று வழங்கப்படும்.
பிரதமர் அலுவலகம்
திரு.சோலி சொரப்ஜி மறைவுக்கு பிரதமர் இரங்கல்
பிரதமர் திரு.நரேந்திர மோடி, திரு.சோலி சொரப்ஜி மறைவுக்கு இரங்கல் தெரிவித்துள்ளார்.
திரு.மோடி, சுட்டுரை வாயிலாக வெளியிட்டுள்ள செய்தியில், “திரு.சோலி சொரப்ஜி மிகச் சிறந்த வழக்கறிஞரும், அறிஞருமாவார். வறியவர்களுக்கும், ஒடுக்கப்பட்ட மக்களுக்கும், சட்டத்தின் மூலம் உதவுவதில் முன்னணியில் இருந்தார். இந்தியாவின் அட்டார்னி ஜெனரலாக அவர் ஆற்றிய அரும்பணிக்கு என்றும் நினைவு கூரப்படுவார். அவரது குடும்பத்திற்கும், நண்பர்களுக்கும் எனது இரங்கல்களைத் தெரிவித்துக் கொள்கிறேன்” என்று கூறியுள்ளார்.